मछिन्द्रको च्याम्पियन शैली
मछिन्द्रलाई पहिलोपल्ट लिग च्याम्पियन बनाउन महत्त्वपूर्ण योगदान गरेका नाइजेरियाली खेलाडीहरू सेन्टर–ब्याक पिटर सेगुन र फरवार्ड एडेलाजा सोमिडेले नयाँ सिजनमा क्लब छाडे । पिटर ‘ए’ डिभिजन लिगको नवप्रवेशी क्लब सातदोबाटो युथमा गए भने सोमिडे मनाङ मस्र्याङदी फर्किए ।
काठमाडौँ — मछिन्द्रलाई पहिलोपल्ट लिग च्याम्पियन बनाउन महत्त्वपूर्ण योगदान गरेका नाइजेरियाली खेलाडीहरू सेन्टर–ब्याक पिटर सेगुन र फरवार्ड एडेलाजा सोमिडेले नयाँ सिजनमा क्लब छाडे । पिटर ‘ए’ डिभिजन लिगको नवप्रवेशी क्लब सातदोबाटो युथमा गए भने सोमिडे मनाङ मस्र्याङदी फर्किए । क्यामरुनका डिफेन्सिभ मिडफिल्डर आन्द्रेस निआलाई क्लबमै राखेको मछिन्द्रले उपाधि रक्षाको अभियानमा नेपाल सुपर लिग (एनएसएल) मा प्रभाव देखाइसकेका फरवार्ड नुर्लान जाहिद (अजरबैजान) र डिफेन्डर करिम नुरैन ओमोलाजा (नाइजेरिया) लाई भित्र्यायो ।फरवार्ड अभिषेक रिजाललाई फेरि आबद्ध गरेको मछिन्द्रले मिडफिल्डर सुनील बल र डिफेन्डर छिरिङ गुरुङलाई पनि च्यासल युथबाट ल्यायो । गत सिजनको निर्णायक खेलमा मैदानमा उतारेका फरवार्ड विमल घर्तीमगर घुँडाको शल्यक्रियापछि मछिन्द्रमै फर्किए । राष्ट्रिय टिममा खुबै चम्किएका मनीष डाँगीलाई पनि आफ्नो बनायो । त्यसैले ठूलो लगानी गरेको मछिन्द्रले नाम चलेका खेलाडीहरूको बाक्लै भीड बनाएको छ । सुजल श्रेष्ठ, विशाल राई, विशाल श्रेष्ठ, रञ्जित धिमाल, देवेन्द्र तामाङ, रेजिन सुब्बा त टिममा यथावत् नै छन् ।मनाङ र थ्रीस्टारलाई उछिन्दै चर्चित खेलाडीहरू आबद्ध गर्दै बलियो बनेको मछिन्द्रले आक्रामक खेल प्रदर्शन गर्दै सहिद स्मारक ‘ए’ डिभिजन लिगको नयाँ सिजन सुरु गरेको छ । राम्रो ‘टिमवर्क’ सहित आक्रामक देखिएको मछिन्द्रले छिमेकी टोली न्युरोड टिम (एनआरटी) माथि २–१ को जित निकाल्दै सोमबार उपाधि रक्षाको अभियान थालेको छ । घरेलु फुटबलका अनुभवी र स्टार खेलाडीको बाक्लो उपस्थिति भए पनि मछिन्द्रलाई एनआरटीले संघर्ष गर्न बाध्य तुल्यायो । किनभने एनआरटीमा पनि एनएसएलका सर्वाधिक गोलकर्ता मेसुके ओलोमोउ र छरिता फरवार्ड स्टेफेन समिर बिनोङसँगै एरिक विष्ट, दर्शन गुरुङजस्ता प्रतिभावान खेलाडी छन् । गोलकिपर अजित प्रजापतिले केही राम्रा बचाउ गर्दै मछिन्द्रलाई पूर्ण अंकका लागि थप मिहिनेत गर्न बाध्य पारिदिए ।प्रशिक्षक राजुकाजी शाक्यले सम्हालेको टिमविरुद्ध मनीषले ६० मिनेट, विमल र उत्सव राईले ८० औं मिनेटमा मैदानमा प्रवेश गरेका थिए । त्यसैले चर्चित खेलाडीहरूको व्यवस्थापन नै मछिन्द्रको मुख्य चुनौती हुनसक्छ । स्टार खेलाडीहरू धेरै भएर टिम (सुरुआती ११) छनोटमा गाह्रो भएको हो त ? ‘हजुर,’ मुख्य प्रशिक्षक प्रवेश कटुवालले जवाफ दिए, ‘तर, ट्रेनिङमा जसले उत्कृष्ट दिन्छ, उसैलाई खेलाउने हो ।’ उनले एनआरटीसँगको खेलबारे भने, ‘नेपालमा भएका दुई राम्रा अफ्रिकी खेलाडी एनआरटीसँग छ । त्यसैले ३ अंक जोडेकामा खुसी छौं । हामीले धेरै अवसर पनि गुमाएका छौं ।’ उनको टिमले पछिल्लो सिजन (२०७६) को जित्नैपर्ने स्थितिमा अन्तिम खेलमा आर्मीलाई १–० ले हराएर पहिलोपल्ट ‘ए’ डिभिजन लिगको उपाधि जितेको थियो ।लिगको पहिलो चरण सकिँदा मछिन्द्रसँगै थ्रीस्टार, मनाङ र ब्रिगेड ब्वाइजले ३–३ अंक जोडे । सबैभन्दा ठूलो जित थ्रीस्टारले निकाल्यो । थ्रीस्टारले तीन डिफेन्डरका गोलमा छिमेकी च्यासल युवा क्लबलाई ३–० ले हरायो । प्रदर्शनको हिसाबले भने पहिलो चरणमा मछिन्द्र सबैभन्दा आक्रामक देखियो । टोलीका खेलाडीहरूले पूरा समय मिहिनेत गरे । गोलका अवसर निरन्तर सिर्जना गरे । उसका डिफेन्सले मेसुकै, समिर र दर्शनलाई रोके । र, अन्त्यतिर गोल गरेर ३ अंक जोडे ।सुनीलको दुई गोलसुनीलको दुई गोलको सहयोगमा मछिन्द्रले एनआरटीको चुनौती २–१ ले पन्छाएको हो । उनले विशाल राईको पासमा राम्रो फिनिसिङ देखाउँदै १२ औं मिनेटमा मछिन्द्रलाई १–० को अग्रता दिलाए । उनले ‘सेकेन्ड बार’ च्याप्दै मछिन्द्रसँग आफ्नो लिग डेब्युमै आकर्षक गोल गरेका थिए । तर, एरिकले करिब ३० यार्डबाट फ्रिकिकमा बायाँ खुट्टाले प्रहार गरेको बलले आकर्षक रूपमा सिधै जाली चुमेपछि एनआरटीले ५४ औं मिनेटमा १–१ को बराबरी गर्‍यो ।कप्तान सुजलको क्रसमा सुनीलले पोस्ट नजिकबाट गरेको ‘ट्यापिङ’ले मछिन्द्रलाई ८० औं मिनेटमा २–१ को अग्रता दिलायो । त्यसपछि पाएको अवसरमा विमलले उपयोग गर्न सकेनन् । एक प्रहारमा गोलकिपर अजित बाधक बने । गोललाइन नजिकै मनीष पनि चुके । त्यसअघि ७४ औं मिनेटमा मनीष र ७९ औं मिनेटमा सुजलको प्रहार अजितले रोकिदिए । सुनील म्यान अफ द म्याच पनि भए ।आर्मी पुलिस बराबरपछिल्लो सिजनको उपविजेता त्रिभुवन आर्मीले ‘विभागीय डर्बी’ मा पुलिससँग १–१ खेल्दै अंक बाँडेको छ । दशरथ रंगशालामा सोमबार पहिलो खेलमा तेज तामाङको फ्रि–किकमा सन्तोष हेमरनको हेडर गोलमा पुलिसले ५१ औं मिनेटमा अग्रता लिएको थियो । आर्मीलाई सब्स्टिच्युट विवेक बस्नेतले ६१ औं मिनेटमा पेनाल्टी क्षेत्रबाहिरैबाट उत्कृष्ट गोल गर्दै १–१ मा पुर्‍याएका थिए । दोस्रो हाफमा खेलमा हाबी भए पनि आर्मी फिनिसिङमा लगातार चुक्यो ।